钦定古今图书集成/明伦汇编/氏族典/第377卷 > 《凌迪知万姓统谱》 > 孔奂
## 钦定古今图书集成/明伦汇编/氏族典/第377卷 > 《凌迪知万姓统谱》 > 孔奂

按《陈书孔奂传》：“奂字休文，会稽山阴人。曾祖琇之，齐
左民尚书，吴兴太守。祖臶，太子舍人，尚书三公郎。父
稚孙，梁宁远枝江公主簿、无锡令。奂数岁而孤，为叔
父虔孙所养，好学善属文，经史百家莫不通。涉。州举
秀才，射策高第，除镇西湘东王外兵参军，入为尚书
仓部郎中，迁仪曹侍郎，补功曹史。值侯景乱，京城陷”，
朝士并被拘絷，贼帅侯子鉴脱桎梏，令掌书记。及景
平，王僧辩引为左西曹掾，又除丹阳尹丞。梁元帝即
位，征奂，僧辩累表留之。高祖作相，除司徒右长史，迁
给事黄门侍郎，除贞威将军、建康令。高祖受禅，迁太
子中庶子。永定二年，除晋陵太守。世祖践阼，征为御
史中丞，迁散骑常侍，领步兵校尉、中书舍人，掌诏诰。
天嘉四年为五兵尚书。天康元年为太子詹事。废帝
即位，除散骑常侍、国子祭酒。光大二年，出为信武将
军、南中郎康乐侯长史、寻阳太守，行江州事。高宗即
位，进号仁威将军、云麾始兴王长史。太建三年，征为
度支尚书，领太子中庶子。六年，迁吏部尚书。八年，加
侍中。九年，迁侍中中书令，领左骁骑将军、扬东扬丰
三州大中正。十一年，转太常卿。十四年，拜金紫光禄
大夫，领弘范宫卫尉。至德元年卒，赠本官。有集十五
卷，《弹文》四卷。子绍薪、绍忠。绍忠字孝扬，亦有才学，官
至太子洗马，仪同鄱阳王东曹掾。